Document ID: 32014R0650

KOMISIJAS ĪSTENOŠANAS REGULA (ES) Nr. 650/2014
(2014. gada 4. jūnijs),
ar ko nosaka īstenošanas tehniskos standartus attiecībā uz tās informācijas formātu, struktūru, satura uzskaitījumu un ikgadējās publicēšanas datumu, kura kompetentajām iestādēm jāizpauž saskaņā ar Eiropas Parlamenta un Padomes Direktīvu 2013/36/ES
(Dokuments attiecas uz EEZ)
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Eiropas Parlamenta un Padomes 2013. gada 26. jūnija Direktīvu 2013/36/ES par piekļuvi kredītiestāžu darbībai un kredītiestāžu un ieguldījumu brokeru sabiedrību prudenciālo uzraudzību, ar ko groza Direktīvu 2002/87/EK un atceļ Direktīvas 2006/48/EK un 2006/49/EK (1), un jo īpaši tās 143. panta 3. punktu,
tā kā:
(1)
Direktīvā 2013/36/ES noteikts, ka kompetentajām iestādēm jāizpauž noteikta informācija, lai kāpinātu iekšējā banku pakalpojumu tirgus efektivitāti un lai Savienības iedzīvotājiem nodrošinātu atbilstošu pārredzamības līmeni. Izpaustajai informācijai vajadzētu būt pietiekamai, lai būtu iespējams pamatoti salīdzināt kompetento iestāžu noteiktās pieejas dažādās dalībvalstīs.
(2)
Lai turpmāk atvieglotu minēto novērtēšanu, informācija no visām kompetentajām iestādēm būtu jāpublicē vienotā formātā, regulāri jāatjaunina un jāpadara pieejama elektroniskā formātā vienā piekļuves adresē. Lai gan Direktīvas 2013/36/ES VIII sadaļā noteiktās uzraudzības informācijas izpaušanas prasības attiecas uz prudenciālā regulējuma jomu, šie tehniskie standarti vispirms pievēršas uzraudzības pienākumiem, kas izriet no minētās direktīvas un Eiropas Parlamenta un Padomes Regulas (ES) Nr. 575/2013 (2).
(3)
Šīs regulas pamatā ir īstenošanas tehnisko standartu projekts, ko Komisijai iesniegusi Eiropas Banku iestāde (EBI).
(4)
EBI ir veikusi atklātas sabiedriskās apspriešanas par īstenošanas tehnisko standartu projektu, kas ir šīs regulas pamatā, analizējusi potenciālās saistītās izmaksas un ieguvumus un pieprasījusi atzinumu no Banku nozares ieinteresēto personu grupas, kura izveidota saskaņā ar Eiropas Parlamenta un Padomes Regulas (ES) Nr. 1093/2010 (3) 37. pantu,
IR PIEŅĒMUSI ŠO REGULU.
1. pants
Normatīvie un administratīvie akti un vispārējas norādes
Kompetentās iestādes, ievērojot Direktīvas 2013/36/ES 143. panta 1. punkta a) apakšpunktu, informāciju par normatīvo un administratīvo aktu un vispārējo norāžu tekstiem, kas dalībvalstī ir pieņemti prudenciālā regulējuma jomā, publicē, izmantojot I pielikuma 1. līdz 8. daļā norādītās piemērojamās veidlapas.
2. pants
Iespējas un rīcības brīvība
Kompetentās iestādes, ievērojot Direktīvas 2013/36/ES 143. panta 1. punkta b) apakšpunktu, informāciju par Savienības tiesību aktos pieejamo iespēju un rīcības brīvības izmantošanu publicē, izmantojot II pielikuma 1. līdz 12. daļā norādītās piemērojamās veidlapas.
3. pants
Uzraudzības pārbaudes un novērtēšanas procesa vispārēji kritēriji un metodoloģija
Kompetentās iestādes, ievērojot Direktīvas 2013/36/ES 143. panta 1. punkta c) apakšpunktu, informāciju par vispārējiem kritērijiem un metodoloģiju, ko tās izmanto minētās direktīvas 97. pantā norādītajā uzraudzības pārbaudē un novērtēšanā, publicē, izmantojot III pielikumā norādīto veidlapu.
4. pants
Apkopotie statistikas dati
Kompetentās iestādes, ievērojot Direktīvas 2013/36/ES 143. panta 1. punkta d) apakšpunktu, informāciju attiecībā uz apkopotajiem statistikas datiem par prudenciālā regulējuma īstenošanas galvenajiem aspektiem publicē, izmantojot IV pielikuma 1. līdz 6. daļā norādītās veidlapas.
5. pants
Ikgadējās publicēšanas datums
Kompetentās iestādes informāciju, kas uzskaitīta Direktīvas 2013/36/ES 143. panta 1. punktā, elektroniskā formātā vienā piekļuves adresē pirmo reizi publicē līdz 2014. gada 31. jūlijam.
Kompetentās iestādes minētās direktīvas 143. panta 1. punkta d) apakšpunktā norādīto informāciju atjaunina katru gadu līdz 31. jūlijam, pamatojoties uz stāvokli iepriekšējā gada 31. decembrī.
Kompetentās iestādes minētās direktīvas 143. panta 1. punkta a) līdz c) apakšpunktā norādīto informāciju regulāri atjaunina katru gadu ne vēlāk kā līdz 31. jūlijam, izņemot tad, ja publicētā informācija nav mainījusies.
6. pants
Nobeiguma noteikumi
Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2014. gada 4. jūnijā

Labels: 7
2
12
3